Magnhild Meltveit Kleppa (Senterpartiet), 2005-03-15:
Nokre eldre nordmenn har budd utanfor landet og kjem tilbake på sine eldre dagar. Nokre av dei klarer seg ikkje økonomisk på eiga hand. Dei såkalla Kola-nordmennene vart inviterte tilbake til Noreg for fleire år sidan. For begge desse gruppene er det å be om sosialhjelp pr. dato løysinga. Det same gjeld eldre innvandrarar som har kome hit i si tid, anten for å søkja arbeid eller fordi dei har opphald på humanitært grunnlag. Ot.prp. nr. 14 for 2004-2005 gjeld desse gruppene. Alle desse enkeltpersonane vil få ei meir føreseieleg minsteinntekt. Eit breitt fleirtal i komiteen, alle parti med unntak av Framstegspartiet, sluttar seg til Regjeringa sitt forslag. Framstegspartiet avviser heile proposisjonen. Senterpartiet tok initiativ til ei supplerande stønadsordning i utjamningsmeldinga i 1999. Forslaget fekk brei støtte i Stortinget. Det er såleis på høg tid at ei slik lov kjem på plass. Regjeringa har vurdert ulike modellar. Eit forslag om eit nivå på 60 pst. av minstepensjonen har vore lufta. I høyringsutkastet føreslo Regjeringa 90 pst. av minstepensjonen. Arbeids- og sosialdepartementet skal ha honnør for at dei har lytta til høyringsinstansane og no har føreslått eit nivå på linje med minstepensjonen. Den nye supplerande stønaden skal prøvast mot inntekta til stønadsmottakaren sjølv og til ektefelle eller sambuar. Stønaden skal gjelda for ein periode på tolv månader om gongen, og søknad om slik yting, i tillegg til forlenga yting, skal setjast fram ved personleg frammøte på trygdekontoret. Fleirtalet føreslår at ordninga blir evaluert to år etter iverksetjing. Fleirtalet er einig med departementet i at lova blir avgrensa til å gjelda personar over 67 år. Det kan likevel vera gode grunnar, slik òg fleire høyringsinstansar har peikt på, til å utvida ordninga til å gjelda andre grupper, f.eks. uføre over 60 år og yngre psykisk eller fysisk funksjonshemma. Fleirtalet fremmar då forslag om at Regjeringa føretek ei vurdering av om den same ordninga òg kan gjelda andre grupper. Eit sentralt punkt er sjølvsagt kostnadene med ordninga. Talet på personar er estimert til mellom 2 000 og 3 000. Kostnadene er rekna til ca. 150 mill. kr. Regjeringa legg opp til delvis uttrekk frå kommunane for å få nødvendig finansiering på plass. Det blir argumentert med at det kan bli ein reduksjon i sosialhjelp på inntil 135 mill. kr. Arbeidarpartiet, SV og Senterpartiet avviser uttrekk frå kommunane. Dette er ein kostnad kommunane aldri skulle hatt. Det er ein kostnad kommunane i fleire år har hatt grunn til å tru kom til å bli dekt. Eg finn grunn til å minna om at Oslo kommune tok opp desse meirutgiftene allereie i 1998. Kommunane på Nord-Jæren og også andre kommunar har påvist sine meirkostnader. Det har, så langt vi kjenner til, aldri vorte kompensert frå staten for denne typen langtids sosialhjelp. Det er fleire statsrådar som har erkjent at dette burde ha vore ei statleg ordning. Kommunane har her altså teke på seg å dekkja ein funksjon som sosialhjelpa aldri har vore meint å skulla ha. Eg vil difor til slutt be Regjeringa revurdera synet sitt, oppføra seg rimeleg og ryddig og fullt ut dekkja dei 150 mill. kr som denne ordninga er meint å kosta.